Clemente Ezkurdia

Clemente Ezkurdia Balda, izengoitiz Gorriti (Gorriti, 1904ko azaroa - Elizondo, 1985eko urtarrilaren 15a) nafar bertsolaria izan zen.

Bizitza 
Clemente Ezkurdia Larraungo Gorriti herrian jaio zen, 1904ko azaroan. Azienda tratularia lanbidez, Elizondora ezkondu zen Crucita Espinosa arizkundarrarekin, eta hil arte bertan bizi izan zen. Manuel Lasarteren arabera, "bertsotarako afizio ikaragarria zuen, eta bazekien poliki kantatzen ere". Bertso saio gehienak Baztanen egin bazituen ere, Principe de Viana erakundeak antolatutako Nafarroako Bertsolari Txapelketetan parte hartu zuen 1961etik 1966ra. Horrez gain, askotan ibili zen Mariano Izetaren laguntzaile Baztango bertsolari jaialdiak antolatzen.  

1974ko azaroaren 17an, beste hamabost bertsolari zaharrekin batera, omenaldia jaso zuen Donostiako Anoeta pilotalekuan. Omendutako hiru nafar bertsolarien izenean, hamar bertso kantatu zituen; hona hemen lehenbizikoa: 
Hementxe nago anai maiteak

zerbait esan beharrian,

euskeraz danik esateko ni

bate ez nago bildurrian.

Gizon zarraren laguntzaliak

badira Euskal Herrian

esposiziuan jarri gaituzte

zartu ta ondorian.

1976ko azaroaren 7an, Xalbadorri Urepelen egin zitzaion omenaldian parte hartu zuen. Bertso hau eskaini zion:
Aizu, Xalbador, zure omenian 

euskalduna nola dabilen,

zure izena Euskal Herrian 

ez da inoiz ere hilen.
 
Bertsolari ona, gizon aipatua 

sortu ziñan Urepelen,
 
beste Xalbador bat herri maite honek 

eman dezala lenbailen.

Elizondon hil zen, 1985eko urtarrilaren 15ean.

Erreferentziak

Kanpo estekak 

Nafarroa Garaiko bertsolariak
Gorritiarrak